27/04/2012 | Administración LocalMunicipal
Cee
Aprobación definitiva da Ordenanza reguladora das garderías municipais do Concello de Cee

O Pleno do Concello de Cee, na sesión extraordinaria realizada o día 24 de febreiro de 2012, acordou aprobar inicialmente a Ordenanza reguladora das garderías municipais do Concello. O dito acordo estivo sometido ao trámite de información pública durante o prazo de trinta días, de acordo co esixido no artigo 49 da Lei 7/1985, do 2 de abril, reguladora das bases de réxime local, sen que durante o prazo referido se presentasen alegacións ou reclamacións, polo que se entende definitivamente adoptado o acordo referido. A seguir, publícase o texto íntegro da ordenanza para os efectos da súa entrada en vigor: ORDENANZA REGULADORA DAS GARDERÍAS MUNICIPAIS DO CONCELLO DE CEE CAPÍTULO I OBXECTO E ÁMBITO DE APLICACIÓN Artigo 1.º.–Obxecto. O presente regulamento ten por obxecto establece-la organización e funcionamento das garderías municipais (G. M.) do Concello de Cee. Artigo 2.º.–Ámbito de aplicación. Constitúe o ámbito de aplicación da presente ordenanza as G. M. do Concello de Cee (sitas na rúa Magdalena, n.º 40-G. M1 e en Raíces de Arriba, n.º 7-8-G. M2), como equipamento de atención á primeira infancia (nenos/as de 3 meses a 3 anos) de estancia diurna temporal, segundo os horarios de apertura estipulados ao efecto, organizados para o coidado dos/as nenos/as. Artigo 3.º.–Definición. A G. M. é un servizo municipal regulado que desenvolverá a súa actividade educativa nos seguintes ámbitos: * Identidade e autonomía persoal a través do coñecemento e desenvolvemento do seu propio corpo, as súas capacidades sensoriais e a súa afectividade. * O coñecemento activo do entorno no que vive (obxectos, persoas, relacións). * A comunicación e representación a través da iniciación nas diferentes linguaxes que lle permiten ao/á neno/a comunicarse e representar a súa propia realidade (linguaxe oral, linguaxe corporal, expresión plástica, relacións lóxico-matemáticas). Os principios metodolóxicos desde os que se traballa son os seguintes: • Enfoque globalizador. • O xogo como principio de actividade. • Ambiente de afectividade e seguridade. Artigo 4.º.–Finalidade. As G. M. son un recurso organizado para o coidado dos/as nenos/as e que cumpre unha función eminentemente social e educativa, proporcionando aos seus usuarios unha atención que leve o desenvolvemento harmónico e integral e á compensación das desigualdades sociais, económicas e culturais, ademais de levar a cabo un labor de apoio á función educativa da propia familia, á vez que se facilita o acceso desta ao mundo laboral. Iso lógrase a través dun programa global que garanta o pleno desenvolvemento físico, intelectual, afectivo, social e moral dos nenos e nenas. Artigo 5.º.–Obxectivos específicos. Son obxectivos específicos da G. M.: * Promover e fomentar o desenvolvemento integral dos nenos e nenas e a súa aprendizaxe de habilidades cognitivas e creativas. * Facilitar a conciliación entre a vida familiar e laboral a través da cooperación cos pais, titores ou representantes legais. * Facilitar o desenvolvemento de valores individuais e sociais básicos: cooperación, solidariedade, respecto, etc. * Lograr un equilibrio afectivo satisfactorio. * Respectar a singularidade e diversidade de cada neno e nena. * Posibilitar a integración progresiva dos nenos e nenas na cultura do seu medio. * Crear un ambiente que favoreza o desenvolvemento individual e grupal nas actitudes e nas actividades diarias. * Facilitar a adquisición progresiva de hábitos de orde, limpeza e conservación dos materiais, facendo uso axeitado destes. * Facilitar a integración das nenas e dos nenos con necesidades educativas especiais. O proxecto educativo do centro debe desenvolver estes obxectivos. Artigo 6.º.–Contidos do proxecto educativo. A G. M. aplicará o proxecto educativo xeral no que se regulan e organizan dinámicas particulares de intervención educativa, obxectivos da acción educativa e áreas de actuación, así como os medios humanos, técnicos e materiais para o seu desenvolvemento. En todo caso, deberá reflectir os aspectos recollidos na lexislación autonómica que regula os contidos mínimos do mesmo. A programación de actividades deberá incluírse no programación xeral anual para cada curso que se remitirá con anterioridade ao 1 de outubro de cada ano á Concellería de Presidencia, Benestar Social, Igualdade e Emprego, para a súa aprobación. CAPÍTULO II ESTRUCTURA ORGANIZATIVA Artigo 7.º.–Dependencia. A G. M. depende, administrativamente, da Concellería de Presidencia, Benestar Social, Igualdade e Emprego do Concello de Cee. En todo caso, unicamente ó Concello corresponde exercer a representación do centro ante outras entidades distintas a local, debendo estipular en que persoa/s ou órganos delega ás mesmas cando así o estime oportuno. Artigo 8.º.–Organización das unidades. A relación do persoal de atención directa cos nenos e nenas será, como máximo, a seguinte: * Unidades para nenos/as menores de 1 ano: 1/8. * Unidades para nenos/as de 1 a 2 anos: 1/13. * Unidades para nenos/as de 2 a 3 anos: 1/20. Artigo 9.º.–Estrutura organizativa. A G. M. obxecto deste regulamento disporá da seguinte estrutura organizativa: 1. Dirección.2. Equipo técnico.3. Persoal de atención directa os nenos/as. Artigo 10.º.–A dirección. Para a mellor xestión directa, o centro disporá da figura de director/a como representante do centro e responsable do seu correcto funcionamento. As súas funcións serán as seguintes (establecidas na relación de postos de traballo do persoal laboral do Concello de Cee): Representación académica do centro. Cumprir e facer cumprir a normativa vixente en relación co centro. Dirixir, planificar e coordinar todas as actividades a desenvolver polo centro, executándoas en colaboración co grupo de traballo do restante persoal do mesmo. Exercer a xefatura inmediata do persoal adscrito ao servizo ao seu cargo. Dirixir, coordinar e supervisar a actuación do grupo de traballo e dos seus compoñentes ou dun traballador individualizado, adoptando as medidas necesarias para garantir a súa produtividade, resolvendo problemas operativos e continxencias que afecten ó traballo ou ó persoal. Aportar o nivel profesional axeitado de coñecementos, de experiencia e de comportamento para a efectiva realización, no ámbito do seu servizo, daquelas actividades para as que capacita especialmente a súa cualificación profesional, así como para a dirección, coordinación, planificación e execución dos diferentes traballos que se asignen a súa unidade ou ao seu servizo. Manter informado ao seu superior da problemática, funcionamento e rendemento dos servizos ao seu cargo, do material e das instalacións asinadas realizando periodicamente os partes ou informes que lle poidan ser esixidos. Realizar as propostas de adquisición de materiais e elementos que resulten necesarias para o adecuado desenvolvemento dos traballos asignados ao servizo ao seu cargo. Para iso, deberá seguir os procedementos establecidos pola Intervención Municipal en relación coas propostas que se formulen. Elaborar o proxecto educativo do centro e a programación xeral anual. Promover e impulsar as relacións do centro coas institucións e entidades do seu entorno, facilitando e coordinando as relacións con outros servizos do Concello ou con outros servizos educativos da zona. Elaborar a memoria anual sobre as actividades desenvoltas polo centro e a súa situación xeral. Colaboración cos restantes traballadores asignados ao centro no desenvolvemento dos traballos propios do servizo. Control e colaboración con outras áreas ou departamentos do Concello no que se refire aos procesos de matrícula no centro e o mantemento da mesma ao longo do curso. Programar, desenvolver e avaliar os procesos educativos e de atención preescolar. Preparar, desenvolver e avaliar os procesos educativos e de atención preescolar. Preparar, desenvolver e avaliar as actividades destinadas ao desenvolvemento de hábitos de autonomía e a atención das necesidades básicas. Executar directamente coas colaboracións que dispoñan as operacións ou traballos cualificados ou de maior especialización profesional, así como as que correspondan a súa categoría profesional. Artigo 11.º.–Equipo técnico.1. O equipo técnico constitúese como un grupo de traballo a través do cal o persoal de atención directa a nenos e nenas participa do proxecto integral da G. M. Este equipo estará integrado polo director ou directora, que actuará como coordinador ou coordinadora, e polo persoal de atención directa a nenos e nenas.2. Son competencias propias do equipo técnico: • Elabora-lo proxecto educativo e o proxecto curricular das GM, e proceder á súa modificación en caso necesario. • Fixar os criterios para o seguimento e avaliación destes documentos. • Establecer criterios xerais aos que deben adaptarse as programacións de cada un dos grupos de idade. • Elabora-la memoria anual da G. M. • Deseñar actividades que esixan coordinación entre os distintos grupos de idade. • Programar actividades cos pais e nais dos nenos e nenas. • Elabora-lo proxecto de regulamento de réxime interior das G. M. 3. O réxime de funcionamento do equipo técnico establecerase no regulamento de réxime interior que se elabore. Artigo 12.º.–Persoal de atención aos grupos: mestres e educadores.1. Cada grupo de nenos e nenas terá como responsable directo un educador ou educadora que formará parte do equipo técnico das G. M. e, entre outras, será o responsable de manter relacións cos pais e nais, titores ou representantes legais dos nenos e nenas asignados ao seu grupo e, de ser o caso, supervisarán ao persoal en prácticas que teñan asignado.2. Ademais das descritas, tamén serán funcións propias deste persoal as seguintes: * Realizar as funcións educativas contempladas na lexislación vixente para o ciclo. * Participar nas actividades de formación permanente e na súa avaliación. * Prestar especial atención ao período de adaptación. * Avaliar o funcionamento e organización da escola e propoñer iniciativas para a mellora do seu funcionamento ante a dirección.3. A asignación dos responsables para os diferentes grupos recaerá na dirección da GM. A dita asignación farase de acordo cos criterios establecidos no proxecto educativo da G. M., procurando que o responsable do grupo asuma o mesmo grupo de nenos e nenas anteriores.4. A coordinación e animación da acción educativa será realizada polos mestres e mestras. Artigo 13.º.–Titulacións do persoal. O persoal de atención directa a nenos e nenas será o que estando en posesión da titulación ou habilitación correspondente realice funcións que segundo a súa categoría profesional se establezan no correspondente convenio colectivo, así como as que lle encomende a dirección da G. M. 2. O persoal estará en posesión da seguinte documentación: * Director/a: mestre especialista en educación infantil, pedagogo ou psicopedagogo. * Resto do persoal: mestres diplomados en educación infantil, técnico superior en educación infantil ou equivalente, pedagogo ou psicopedagogo. Artigo 14.º.–Persoal de servizos. O persoal de servizos realizará as funcións que segundo a súa categoría profesional se establezan no correspondente convenio colectivo así como as que lle encomende a dirección da G. M. Artigo 15.º.–Consello de Centro. A GM contará como órgano colexiado co Consello de Centro, órgano que asumirá a coordinación xeral do centro, marcando as directrices e adoptando acordos procedentes, posibilitando, deste xeito, a participación e colaboración de tódolos colectivos implicados no funcionamento. Estará composto, como mínimo, polos seguintes membros: • Director/a do centro que exercerá a presidencia. • Un representante do persoal educativo. • Un representante dos pais e nais, titores ou representantes legais. • Responsable político da Concellería de Presidencia, Benestar Social, Igualdade e Emprego do Concello de Cee. As súas funcións son, como mínimo, as seguintes: • Elaborar o proxecto de regulamento de réxime interior. • Elaborar e avaliar a memoria anual de actividades. • Aprobar o proxecto educativo e a programación anual de actividades. • Propoñer á entidade municipal cantas medidas consideren convenientes para mellorar o funcionamento do centro. CAPÍTULO III SOLICITUDE DE PRAZA E NORMAS DE MATRICULACIÓN Artigo 16.º.–Solicitantes. Poderán solicitar praza nas G. M. durante os prazos estipulados ao efecto, os nenos e nenas que reúnan os seguintes requisitos: * Estar empadroada toda a unidade familiar ou de convivencia no Concello de Cee con anterioridade ao inicio do prazo de presentación de solicitudes, requisito que haberá que cumprir todo o tempo de permanencia na GM; en caso contrario será causa de baixa. * Idade máxima: non ter cumpridos os 3 anos de idade o 31 de decembro do ano en que se solicita a praza, non existindo idade mínima. No caso de que a apertura do prazo para solicitar a GM o neno ou nena aínda non nacese poden facer igual a solicitude. Artigo 17.º.–Unidade familiar. Entenderase por “unidade familiar”, aos efectos de valoración de solicitudes, a formada polos cónxuxes non separados legalmente e, no seu caso, os fillos e fillas menores con excepción dos que, con consentimento dos pais en nais, vivan independentes destes e os fillos ou fillas maiores de idade e menores de 26 anos cunha discapacidade superior ao 33% e os incapacitados xudicialmente suxeitos á patria potestade prorrogada ou rehabilitada ou os así declarados pola administración autonómica competente. Nos casos de separación legal ou cando non existise vínculo matrimonial, a unidade familiar estará formada polo pai ou nai e tódolos fillos e fillas que convivan con un ou outro e reúnan os requisitos descritos no parágrafo anterior e, sei é o caso, pola persoa que sexa parella de feito de calquera dos proxenitores que teña os fillos e fillas a cargo. Para a condición de familia monoparental enténdese a formada pola nai solteira ou pai solteiro que non manteñan relación de convivencia ou situacións de separación, divorcio ou viuvez (acreditada mediante fotocopia compulsada do libro de familia e certificado de convivencia) A determinación dos membros da unidade familiar farase atendendo á situación existente a 31 de decembro de cada ano. Artigo 18.º.–Renda per cápita. Enténdese por “renda per cápita mensual” o resultado de dividir polo número de persoas que compoñen a unidade familiar o cociente resultante de dividir entre 12 meses a suma dos ingresos totais da u. f. É dicir, é o resultado de aplicar as seguintes fórmulas: Ingresos totais anuais da u. f. / 12 = ingresos totais mensuais da u. f. ingresos totais mensuais da u. f. / n.º membros da u. f. = renda per cápita mensual No caso de familias monoparentais, incrementarase nun 0,8 o número real de membros que compoñen a unidade familiar aos efectos de cálculos da renda per cápita a que se refire o artigo seguinte. A reda per cápita obterase da base impoñible e do aforro da declaración da renda; no caso de non estar obrigado a presentación o dato obterase do líquido mensual da nómina. Artigo 19.º.–Criterios de valoración. As solicitudes valoraranse de acordo co baremo establecido ó efecto (anexo I desta ordenanza) no que se teñen en conta as seguintes circunstancias: * Situación socio – familiar. * Situación laboral familiar. * Situación económica. Artigo 20.º.–Procedemento de solicitude. As solicitudes para acceder aos servizos que se prestan nas garderías municipais formalizaranse por escrito a través de instancias dirixidas á Alcaldía-Presidencia da corporación municipal acompañadas de modelo oficial que para tal fin se pode recoller nas oficinas municipais, achegando a documentación sinalada no artigo 30.º da presente ordenanza reguladora. Artigo 21.º.–Prazos de solicitude e adxudicación. Os prazos que se establecen para a solicitude e adxudicación de prazas na GM, son os seguintes: Artigo 22.º.–Solicitudes de non empadroados. As solicitudes dos non empadroados no termo municipal de Cee só se terán en conta finalizado o proceso de matriculación se quedasen prazas vacantes. Artigo 23.º.–Adxudicación de prazas. A selección das solicitudes efectuarase en función da puntuación acadada segundo o baremo establecido nesta ordenanza reguladora (anexo I). En cumprimento da conciliación da vida laboral e familiar, para a concesión de horarios solicitados teranse en conta os horarios laborais acreditados dos pais e nais e titores cando coincidan co solicitado. No caso de que non se xustifique a necesidade de horario por necesidades laborais, as adxudicacións realizaranse segundo dispoñibilidade de prazas e respectando o baremo de puntuación. No caso de que se produza un empate na puntuación total, o criterio preferente para a adxudicación será o da renda per cápita máis baixa. Se un nivel se completa, o usuario quedará en lista de espera ata que se produza unha vacante nos grupos nos que poida incluírse e que se definen na lexislación de aplicación. Artigo 24.º.–Lista de espera. A efectos de axilizar a lista de espera, o procedemento para a inclusión na mesma é o seguinte: * As persoas que soliciten praza nas datas regulares establecidas e non obteñan praza, pasarán á lista de espera por orde de puntuación. As prazas irán adxudicándose a medida que queden dispoñibles nos grupos que lle correspondan a/o menor respectando rigorosamente a orde. Artigo 25.º.–Reservas de praza. Os nenos e nenas que ingresen na G. M. terán dereito á reserva de praza durante o período que poidan permanecer no centro no mesmo horario que no momento da concesión inicial da praza, e sempre que non se produzan variacións nas condicións iniciais que deron lugar á primeira matriculación. Para a renovación aplicaranse os prazos estipulados no artigo 21.º desta ordenanza. Artigo 26.º.–Procedemento de baremo. Recibida a instancia coa documentación, procederase polos técnicos responsables á comprobación dos datos aportados. Se as solicitudes non estivesen debidamente cumprimentadas ou non se acompañasen da documentación esixida, procederase segundo o recollido no 31.º da presente ordenanza. Se a solicitude presentada cumpre cos requisitos esixidos nesta normativa, e segundo o procedemento que se fixa, a comisión de baremo nomeada ao efecto (composta polos membros que se especifican no artigo 28.º desta ordenanza) realizará a avaliación das solicitudes segundo baremo. Contra a denegación dos servizos recollidos na solicitude, o interesado ou interesada poderá interpoñer os recursos e reclamacións estipulados na lexislación vixente. Artigo 27.º.–Baremo de características especiais. En caso de urxencia motivada, e sempre que exista dispoñibilidade de praza, será a Alcaldía-Presidencia quen decida a concesión ou denegación do servizo. Artigo 28.º.–Comisión de baremo. A Comisión de baremo estará constituída polos seguintes membros: * Presidente: concelleiro/a de Benestar Social ou persoa na que delegue. * Secretario: funcionario da Corporación ou persoa na que delegue. * Vogais: – Traballador ou traballadora social do equipo de servizos sociais. – Director ou directora da G. M. O presidente da Comisión poderá solicitar asesoramento dos técnicos municipais se así o considera oportuno. Artigo 29.º.–Funcións da Comisión de baremo. * Garantir o bo funcionamento do proceso de admisión en aplicación desta ordenanza. * Valorar as solicitudes e elaborar a relación provisional de admitidos e listas de espera. * Determinar o número de vacantes para cada curso. * Determinar a asignación de cotas segundo a presente ordenanza e aplicación da ordenanza fiscal vixente. * Requirir aos solicitantes a documentación adicional que se precise para a xustificación das situacións e circunstancias derivadas. * Informar as reclamacións que no seu caso se presenten. Artigo 30.º.–Documentación. Ademais da instancia de solicitude, os interesados e interesadas deberán obrigatoriamente achegar a seguinte documentación: a) Modelo oficial de solicitude. b) Fotocopia do DNI ou do pasaporte dos pais e nais ou titores. c) Fotocopia do libro de familia. d) Certificado de empadroamento e convivencia expedido polo Concello. e) Verificación documental da situación de parella de feito. f) Documentación acreditativa de situacións de separación, divorcio, abandono do fogar, maltrato ou calquera outra que se alegue. g) Xustificación de ingresos: copia da declaración do IRPF de cada membro da unidade familiar computable para efectos económicos. No caso de non ter obriga de presentar declaración: * Certificado do INEM no que figure se percibe prestación económica, especificando a contía, ou de que non é perceptor, se é o caso. * Os solicitantes de devolución rápida achegarán copia da comunicación que lles remita a Axencia Estatal de Administración Tributaria. * As persoas non obrigadas a declarar e que non solicitan devolución rápida achegarán certificacións dos datos existentes na Administración, expedida pola Axencia Estatal da Administración Tributaria. * Os profesionais autónomos acreditarán os pagamentos fraccionados do ano correspondente. * Cando se produzan causas sobrevivas que afecten os recursos da unidade familiar, é preciso un informe social emitido pola traballadora social do Concello. Así mesmo, é preciso este informe nos casos en que, por distintas razóns, non se poidan acreditar as rendas dos pais ou titores con escasos recursos. h) Xustificantes de ocupación ou desemprego: contratos, informe de vida laboral, últimas nóminas, certificado de empresa ou certificado de que é demandante de emprego. i) Informe do equipo de valoración e orientación dos órganos competentes da Administración do Estado ou nas respectivas comunidades autónomas, no que se motive a necesidade de integración, de ser o caso. j) Certificado de minusvalía alegada polos membros da unidade de convivencia, se é o caso. k) No caso de cursar estudios, verificación documental do calendario, horario e xustificante de matrícula. l) Outros documentos, se procede, nos que consten incidencias familiares, económicas e sociais puntuais no baremo: * Cargas familiares. * Enfermidades crónicas máis outras afeccións alegadas polos membros da unidade familiar ou de convivencia. * Outras situacións que poderán ser tidas en conta pola Comisión de Baremo. De carecer dalgún dos documentos sinalados nas letras c) e g) do punto anterior, será necesario presentar calquera outro documento que acredite oficialmente a situación familiar ou económica segundo proceda. Así mesmo, e de carecer de verificación documental dalgunha das incidencias alegadas, poderase presentar informe dos servizos sociais do Concello de Cee. A Comisión de baremo poderá solicitar calquera documentación complementaria que considere necesaria para a clarificación das circunstancias alegadas. Artigo 31.º.–Emendas. No caso de que a solicitude non reúna os requisitos esixidos, o Concello, conforme o artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirá ó interesado para que, nun prazo de 10 días, emende os erros detectados, con indicación de que, se así non se fixese, terase por desistido na súa petición, logo de resolución en tal sentido. Artigo 32.º.–Resolución. As listas de admitidos e listas de espera, por orde de puntuación, publicaranse no taboleiro de anuncios do Concello, nos das GM e na páxina web do Concello: (www.concellocee.es). As reclamacións presentaranse nas datas especificadas a tal efecto na presente ordenanza reguladora (artigo 21.º) acompañadas da documentación que se considere necesaria. Unha vez resoltas as reclamacións, procederase á publicación da relación definitiva de admitidos e a da lista de espera, coa puntuación obtida en cada caso. Os solicitantes admitidos deberán formalizar a matrícula e achegar a documentación complementaria nas datas especificadas ao efecto no artigo 21.º deste ordenanza. As vacantes que se vaian producindo ao longo do curso serán cubertas por rigorosa orde de puntuación entre os solicitantes da lista de agarda. De estar en funcionamento as dúas garderías, determínase do seguinte xeito a ocupación, primeiro ocuparase a GM1 e unha vez cubertas as prazas desta procederase a ocupación da GM2 con unha excepción: o neno ou nena que xa teña irmáns nunha das GM pode obter praza na mesma. Artigo 33.º.–Tarifas. As tarifas vixentes son as recollidas na Ordenanza fiscal vixente reguladora da taxa pola prestación de servizo público da G. M. Os interesados e interesadas recibirán comunicación da cota mensual que deberán abonar en función da aplicación da taxa segundo os servizos concedidos. Artigo 34.º.–Modificacións de servizos. As modificacións no horario de asistencia ou de calquera outra circunstancia, será solicitada por escrito ao Concello. Ata o momento en que a entidade municipal resolva e notifique, non se producirá a modificación. Artigo 35.º.–Apertura de expedientes individuais. No momento do ingreso do neno ou nena na G. M., abriráselles un expediente persoal no que constarán, con carácter confidencial, os datos de filiación, sanitarios, enderezo e teléfono para avisos en caso de urxencia, así como cantas circunstancias aconsellen unha atención diferenciada. Artigo 36.º.–Formalización de matrícula. Para formalizar a matrícula é necesario que o neno ou nena teña a idade mínima de tres meses con anterioridade ao 31 de decembro. Entenderase formalizada a matrícula cando: * Se efectúe o ingreso correspondente por ese concepto. * Se presente a seguinte documentación: a) Xustificante de pago inicial. b) Certificado médico do neno ou nena. b) Carné de vacinación actualizado. c) Fotocopia da cartilla da Seguridade Social ou documento equivalente. d) Dúas fotografías tamaño carné. e) Impreso de domiciliación bancaria. f) Autorización por escrito das persoas que poden recoller o neno ou nena. Se non se presentase a devandita documentación no prazo sinalado, terase por decaído o dereito de praza obtida, logo de resolución en tal sentido perdendo, así mesmo, o dereito de permanencia na lista de agarda. Artigo 37.º.–Causas de baixa. Causarán baixa aqueles menores admitidos nos que concorran algunha das seguintes circunstancias: * Renuncia voluntaria á praza formulada polos pais e nais, titores ou representantes legais presentada na entidade municipal. * Falta de asistencia ao centro ou uso dos servizos durante 15 días lectivos continuados ou 30 días alternos sen previo aviso nin causa xustificada. En todo caso, as ausencias xustificadas non poderán ser superiores a 2 meses, polo que, transcorrido dito prazo darase baixa definitiva ou xustificarase a permanencia cos informes preceptivos que correspondan. * Non pagamento de dúas cotas mensuais sucesivas ou tres alternas calquera que sexa o curso escolar a que se refire a débeda, sen prexuízo da reclamación da débeda polo procedemento regulamentariamente establecido. * Prazas que non se teñan cuberto aos quince días de iniciado o curso correspondente sen comunicación expresa por parte da familia e sen causa xustificada. * Perda da condición de veciño do termo municipal, comprobada mediante padrón municipal. * Calquera cambio nas condicións que deron lugar a adxudicación de praza e que supoñan unha variación substancial destas. Se esta situación se producise, debe notificarse de inmediato para a valoración da nova situación. * Por incumprimento reiterado das normas da G. M. * Por incompatibilidade ou inadaptación. * Por comprobación de falsidade nos documentos ou datos achegados. * Cando non se entregue documentación para a revisión e/ou clarificación de datos nos prazos legalmente establecidos ao efecto previo requirimento expreso pola entidade municipal. Cada caso será valorado pola Comisión de baremo que escoitará ás partes e analizará a documentación que se achegue ao respecto. A decisión será elevada á Alcaldía que, en todo caso, resolverá. CAPÍTULO IV CALENDARIO E HORARIOS DO SERVIZO Artigo 38.º.–Calendario e horarios xerais.1. A G. M., como servizo cotián, prestará os seus servizos de luns a venres, sendo non lectivos os festivos nacionais, autonómicos e locais.2. O horario da G. M. é de 8.00 a 20.00 horas de xeito ininterrompido. As GM permanecerán pechadas ao longo do mes de agosto. No mes de xullo manterase o servizo, a atención en horario completo (de 8.00 a 20.00 horas) sempre e cando a ocupación do centro supoña un mínimo que permita realizar os axustes derivados das reducións de horarios e asistencias e sempre que a demanda sexa suficiente para crear unha unidade internivelar (15 nenos e nenas de 0 a 3 anos). En caso contrario, os horarios de apertura adaptaranse de tal xeito que se poida cumprir o establecido, pechándose no caso de que se acredite a falta de asistencia para manter esa ratio. No mes de agosto permanecerá pechado. En todo caso, en aplicación da lexislación vixente, en calquera momento ao longo do curso, de non existir demanda suficiente para formar grupos do mesmo nivel na ratio legalmente establecida, os nenos e nenas poderán ser agrupados sempre respectando as ratios permitidas (para nenos de 0-3 anos: 1/15). Artigo 40.º.–Horario de permanencia. O horario máximo de permanencia dos nenos e nenas na GM será, con carácter xeral, de oito horas diarias, agás causas excepcionais e convenientemente xustificadas, a valorar pola Concellería de Presidencia, Benestar Social, Igualdade e Emprego do Concello de Cee, que poderá amplialo. Para a mellor adaptación dos nenos e nenas de novo ingreso, poderase establecer un horario reducido que se ampliará de forma progresiva. A utilización do horario ampliado por parte do neno ou nena esixe que os pais, nais ou titores presenten xustificación documental da necesidade. En todo caso, sempre que as circunstancias familiares do neno ou nena obriguen a permanecer na GM máis das oito horas estipuladas, fomentarase que os pais, nais, titores ou representantes legais se fagan cargo do neno ou nena ao longo da xornada no tempo que dispoñan libre, co fin de favorecer as relacións paterno - filiais. Artigo 41.º.–Cambio de horario concedido. No caso de querer cambiar o horario inicialmente concedido, deberá acreditarse documentalmente a necesidade e seguirase o procedemento establecido no artigo 34.º desta ordenanza. En todo caso, a concesión dependerá da existencia de prazas vacantes no novo horario solicitado. Artigo 42.º.–Período de peche e vacacións. A GM establecerá como non lectivos os festivos nacionais, autonómicos e locais (que se comunicarán con antelación), así como o día da celebración de Santa Rita. Os días 24 e 31 de decembro o horario de apertura das GM será de 8.00 á 13.00 horas. O día 5 de xaneiro pechará unha vez rematada a visita dos Reis Magos. Serán valoradas pola Comisión de baremo as situacións familiares que acrediten a imposibilidade do cumprimento, sendo a decisión do órgano a que prevalece, podendo elevar á Alcaldía as medidas sancionadoras que considere que deben aplicarse. Artigo 43.º.–Cumprimento de horarios. O horario de entrada - saída dos nenos e nenas na GM débese caracterizar pola flexibilidade que requiran as necesidades da familia, sempre que non leve consigo alteración das actividades dos demais nenos e nenas e do normal funcionamento do centro. Non obstante, unha vez acordados coa GM os horarios de entrada e saída dos nenos/as, as familias procurarán respectalos. En caso de retrasos inxustificados e reiterados, a dirección da GM está obrigada a adoptar as medidas oportunas poñéndoo en coñecemento da entidade municipal a través da Concellería de Presidencia, Benestar Social, Igualdade e Emprego do Concello de Cee. Artigo 44.º.–Autorizacións para a saída do centro. Ao remate da xornada os nenos e nenas serán entregados aos seus pais, nais, titores ou representantes legais. Nos casos nos que estes autoricen á dirección da GM para entregar o neno ou nena a outra persoa, esta deberá ser debidamente identificada. Artigo 45.º.–Normas xerais. * Se por diversos motivos a GM permanecese pechada por un período superior a 15 días, non se abonará a tarifa que corresponda. * A non asistencia do neno ou nena durante un período determinado, mentres non se formalice a baixa correspondente, non supón a redución nin exención do pagamento do prezo establecido, agás nos casos das excepcións establecidas. CAPÍTULO V RELACIÓNS COS PAIS, NAIS, TITORES OU REPRESENTANTES LEGAIS Artigo 46.º.–Principios fundamentais.1. A relación cos pais, nais, titores ou representantes legais, que deberá ser fomentada pola dirección da GM, ten como principais obxectivos: – O intercambio de criterios educativos. – A transmisión mutua de información sobre actitudes e comportamento dos nenos e nenas. – Compartir pareceres sobre incidentes, preocupacións, ilusións, actividades… Artigo 47.º.–Información individual. Tras a consulta co equipo técnico da GM, a dirección poñerá en coñecemento dos pais, nais, titores ou representantes legais de cada menor unha información sobre a súa evolución integral. Terá carácter trimestral e realizarase en documento normalizado. Artigo 48.º.–Horarios de atención. As visitas dos pais, nais, titores ou representantes legais dos menores realizaranse de conformidade co horario establecido pola dirección para tal fin, logo de ser oído o equipo técnico, sempre e cando non dificulte a boa marcha da GM. Artigo 49.º.–Periodicidade das reunións. Co fin de garantir a necesaria cooperación cos pais, nais, titores ou representantes legais dos menores, realizaranse reunións xerais e de grupo, segundo a natureza dos temas que se vaian tratar que terán lugar nas dependencias da GM, logo da convocatoria por escrito. A periodicidade destas reunións será a seguinte: – Dúas reunións xerais, coincidindo co inicio e co remate do curso. – Dúas reunións de grupo que se realizarán cada semestre. En todo caso, a dirección da GM informará por escrito ó principio do curso dos horarios de atención e información aos pais, nais, titores ou representantes legais dos menores. Artigo 50.º.–Libro de reclamacións. A GM terá un libro de reclamacións á disposición dos usuarios e usuarias. A dirección do centro poñerá en coñecemento da Concellería de Presidencia, Benestar, Social, Igualdade e Emprego do Concello de Cee o contido das reclamacións de xeito periódico, agás nos casos en que se requira unha comunicación inmediata. CAPÍTULO VI NORMAS DE SAÚDE, SEGURIDADE, HIXIENE E NUTRICIÓN Artigo 51.º.–Obxecto. Os nenos e nenas teñen un sistema inmunitario reducido, polo que enferman con facilidade. Neses casos, necesita coidados e condicións especiais que desde a GM non se poden levar a cabo. Por estes motivos, é importante que os menores non asistan a Gardería cando estean enfermos co fin de reducir as posibilidades de contaxio. Artigo 52.º.–Normas xerais. * Os nenos e nenas deberán acudir á GM en condicións correctas de saúde e hixiene. * Todos os nenos e nenas que usen cueiros deberán traer un paquete e un bote de toalliñas (todo debidamente marcado co nome), que deberá repoñerse cando sexa preciso. Serán cambiados na medida que o precisen (avisarase cando haxa que repoñelo). * Os nenos e nenas terán sempre unha muda completa de reposto. É imprescindible que todos os nenos e nenas traian debidamente identificadas unha muda de roupa completa (chándal, camiseta, calzóns ou braguiña e calcetíns) nunha caixa de zapatos que permanecerá no centro, unha bolsa de plástico para a roupa sucia, un chupete sei o utilizan e unha botella de auga. * Todos os nenos e nenas que anden deberán traer un mandilón (de 0 a 1 anos non é obrigatorio). Aconséllase a colocación dunha cinta no mandilón para que os alumnos e alumnas poidan colgalo e favorecer a súa autonomía persoal, tamén traerán unha toalla, cepillo de dentes, crema e un vaso (con nome). * Os nenos e nenas deberán levar roupa que lles permita moverse con comodidade, evitando tirantes, cintos, petos etc. Se comen no centro deberán traer babeiro. * Co fin de velar polo benestar e saúde dos menores, non se autorizará a entrada aos nenos e nenas que presenten as condicións temporais seguintes: – Presenza de parasitos (piollos, lendias…). – Febre. – Diarrea. – Erupcións da pel, agás cando acompañen informe pediátrico indicando que non son contaxiosas. – Conxuntivite. – Parasitoses intestinais (lombrigas…). – Vómitos de repetición. – Tose persistente mucopurulenta nasal sen tratamento. Neste caso, poderá asistir con xustificante do pediatra no que conste que se sigue tratamento ou que non é contaxioso. Artigo 53.º.–Enfermidades infecto-contaxiosas. Non serán admitidos na GM os nenos e nenas que padezan enfermidades infecto -contaxiosas. A aparición destas enfermidades deberá ser comunicada polos paí, nais, titores ou representantes legais á dirección do centro que, a súa vez, poñerao de inmediato en coñecemento da Concellería de Presidencia, Benestar Social, Igualdade e Emprego. No caso de observarse síntomas dun proceso infecto -contaxioso nos nenos e nenas na propia GM, informarase á dirección desta, e avisarase aos seus país, nais, titores ou representantes legais, co fin de evitar a propagación da enfermidade entre os demais menores. O reingreso ao centro só será posible logo de transcorrido o período de contaxio e tras o informe médico que acredite tal circunstancia. Artigo 54.º.–Enfermidade ou accidente no centro. No caso de enfermidade ou accidente sobrevido na GM, despois das primeiras atencións “in situ” e, á maior brevidade posible, poñerase dita circunstancia en coñecemento dos pais, nais, titores ou representantes legais do menor e, se é o caso, garantirase que reciba a atención médica axeitada. Artigo 55.º.–Comunicación de non asistencia por enfermidade. Cando se produza a falta de asistencia á GM por un período superior a 3 días, debido a enfermidade ou outras circunstancias, os pais, nais, titores ou representantes legais deberán comunicar este feito á dirección do centro. Artigo 56.º.–Administración de medicamentos. Nos casos nos que se deban administrar tratamento médico por enfermidade crónica non contaxiosas, deberán ir acompañadas da receita médica, actualizada á data do tratamento na que constará o nome do neno ou nena, o nome do medicamento e forma, dose e periodicidade na administración. Non se lles administrará ningunha medicación que non veña acompañada, así mesmo, da autorización por escrito dos pais, nais, titores ou representantes legais indicando as horas de administración da dose correspondente. Só se terán en conta as pautas de medicación establecidas por pediatras ou especialistas colexiados e non se admitirán as pautas de medicación alternativa. Artigo 57.º.–Atención médico-pediátrica. Os/as nenos/as da GM recibirán atención médico - pediátrica en forma dunha revisión anual e cantas veces sexan necesarias ante a detección de dificultades nesta área. CAPÍTULO VII PROMOCIÓN DA INTEGRACIÓN Artigo 58.º.–Necesidades educativas especiais. A GM promoverá, dentro das súas posibilidades, a integración dos nenos e nenas con necesidades educativas especiais, sempre e cando conte cos recursos materiais e humanos necesarios. Nestes casos requirirase o informe previo dos equipos de valoración e orientación correspondentes, o grao de discapacidade e a súa necesidade de integración. Artigo 59.º.–Integración de persoas con discapacidade. A integración de nenos e nenas con discapacidade físicas, psíquicas ou sensoriais estará supeditada a existencia de condicións infraestruturais idóneas e de persoal adecuado e suficiente. En ningún caso poderá haber máis dun neno ou nena de integración por aula. A efectos de ratio, estas prazas contabilizaranse como dúas. Naqueles casos nos que se considere conveniente prorrogar a estancia no centro por un período superior ó que corresponda por idade para unha atención diferente polas especiais características do/a neno/a, deberán achegarse informes de valoración emitidos polos organismos autonómicos con competencia na materia. CAPÍTULO VIII A LINGUAXE Artigo 60.º.–Tratamento lingüístico. Como norma xeral de funcionamento, potenciarase a lingua galega, que será tamén a de normal funcionamento do centro en aplicación da Lei 3/1983, do 15 de xuño, de normalización lingüística. CAPÍTULO IX FOMENTO DA IGUALDADE DOS NENOS E NENAS Artigo 61.º.–Promoción de actividades para a igualdade. A GM programará actividades para promover a igualdade entre os nenos e nenas e evitar os comportamentos e as actividades discriminatorias por razón de sexo. As ditas actividades reflectiranse nos proxectos educativos e curriculares. Artigo 62.º.–Uso de material non discriminatorio. A GM poñerá especial coidado en revisar aqueles materiais e ilustracións que se utilicen como instrumentos de traballo. Así mesmo vixiará que no uso da linguaxe se adopten expresións e formas non discriminatorias. Artigo 63.º.–Fomento da interculturalidade. A GM prestará especial atención ó fomento da interculturalidade como instrumento de superación das desigualdades, inxustizas, prexuízos e racismo. CAPÍTULO X DEREITOS E OBRIGAS Artigo 64.º.–Dereitos das persoas usuarias. Os nenos e nenas gozarán dos dereitos e liberdades que lle atribúa a lexislación vixente, sendo, polo menos, os seguintes: * Acceder ao centro e recibir asistencia sen discriminación por razón de nacionalidade, sexo, raza, relixión, ideoloxía ou calquera outra condición ou circunstancia persoal ou social. * A consideración debida no trato tanto por parte do persoal do centro como dos demais usuarios. * O sixilo profesional acerca dos datos do seu historial sanitario e socio - familiar. * A realizar saídas ó exterior. * Á intimidade persoal. * A que se lle facilite o acceso á atención social, sanitaria, educativa, cultural e, en xeral, a todas as necesidades persoais que sexan precisas para conseguir o seu desenvolvemento integral. * A recibir un tratamento individualizado de contido educativo cara á súa integración socio - familiar que terá como obxectivos prioritarios a súa protección, educación e formación. * A ser informados de xeito comprensible das medidas adoptadas respecto deles. * A ser educados para a comprensión, tolerancia e convivencia democrática, posibilitándolles que poidan facer uso das súas opcións de forma libre e persoal. Artigo 65.º.–Dereitos do persoal. O persoal gozará dos dereitos e liberdades que lle atribúa a lexislación vixente, sendo, polo menos, os seguintes: * Recibir información periódica da marcha e funcionamento do centro a través dos órganos de participación ou da dirección do centro. * Elixir, se é o caso, os seus representantes para os órganos de participación que se constitúan. * Presentar propostas que contribúan a mellorar o funcionamento do centro e a atención prestada aos menores. * Desenvolver as súas funcións educativas segundo o seu criterio persoal, sempre que se axuste aos obxectivos e contidos da programación do centro. * Dispoñer dos instrumentos e medios necesarios para desenvolver as súas funcións axeitadamente. Artigo 66.º.–Obrigas do persoal. * Cumprir e facer cumprir de acordo coas súas funcións o regulamento de réxime interior e normas de aplicación no centro. * Velar polo respecto ós dereitos dos menores recollidos na presente ordenanza e aqueloutros recoñecidos na lexislación vixente. * Gardar estrita confidencialidade sobre os datos persoais dos menores a que teñan acceso en razón das súas funcións. * O cumprimento das tarefas e responsabilidades derivadas do seu posto de traballo. Disposición adicional primeira. Correspóndelle ao concelleiro ou concelleira da área competente en materia educativa, establecer a coordinación entre a entidade municipal e a gardería municipal. Tamén lle corresponde o nomeamento do técnico que estime competente para tramitar as actuacións precisas para facer efectiva esta coordinación. Disposición adicional segunda. Para o non previsto nesta ordenanza, estarase ó disposto na Lei 5/97, do 22 de xullo, de administración local de Galicia, Lei 7/85 de 2 de abril e regulamentos que a desenvolven, na Lei 13/2008, do 3 de decembro, de servizos sociais de Galicia e demais lexislación reguladora de ámbito autonómico ou estatal. Disposición adicional terceira. Facúltase á Alcaldía-Presidencia do Concello de Cee a ditar cantas disposicións sexan necesarias para o desenvolvemento da presente ordenanza reguladora. Disposición adicional cuarta. A presente ordenanza reguladora será a base para a elaboración e aplicación do regulamento de réxime interno nos termos que legalmente se establecen ao efecto. Disposición final. Para a aprobación e entrada en vigor da presente ordenanza estarase ao disposto no artigo 49 da Lei 7/1985, do 2 de abril e no artigo 56 do texto refundido das disposicións legais vixentes en materia de réxime local, aprobado por Real decreto lexislativo 781/1986, do 18 de abril. En Cee, o 19 de abril de 2012. A alcaldesa Zaira Rodríguez Pérez ANEXO I BAREMO DE APLICACIÓN PARA A VALORACIÓN DE SOLICITUDES DE ACCESO Á ESCOLA INFANTIL MUNICIPAL O baremo a aplicar será o seguinte: * Para as familias que, reunidos os requisitos de renda per cápita para percibir a subvención municipal, perciban outra axuda para o mesmo fin doutro organismo ou institución, será de aplicación o estipulado no artigo 33.º desta ordenanza. * IPREM: indicador público de renda de efectos múltiples como referencia do nivel de renda para determinar a contía de prestacións, beneficios ou servizos públicos (Real decreto-lei 3/2004, do 25 de xuño, para a racionalización da regulación do salario mínimo interprofesional e para o incremento da súa contía). A contía deste indicador establécese anualmente na Lei de presupostos xerais do Estado. En Cee, o 19 de abril de 2012. A alcaldesa Zaira Rodríguez Pérez